**ՀՀ Տավուշի մարզպետի տեղակալ Լևոն Սարգսյանի ելույթը Հայ-ֆրանսիական ապակենտրոնացված համագործակցության երկրորդ համաժողովում**

**2013թ․ հոկտեմբերի 15-17, Վալանս (Ֆրանսիա)**

**ՀՀ ՏԱՎՈՒՇԻ ՄԱՐԶԻ ԳՅՈՒՂԱՏՆՏԵՍՈՒԹՅԱՆ ՈԼՈՐՏԻ ԶԱՐԳԱՑՈՒՄՆԵՐԸ.**

**ՏԱՎՈՒՇ - Օ-ԴԸ-ՍԵՆ ՀԱՄԱԳՈՐԾԱԿՑՈՒԹՅՈՒՆ. ՀԱՋՈՂՎԱԾ ԾՐԱԳՐԵՐ, ՆՊԱՏԱԿՆԵՐ**

Հարգելի պարոն Նախագահող, հարգելի գործընկերներ, տիկնայք և պարոնայք

Շատ կարևոր եմ համարում լսարանին ներկայացնել ՀՀ Տավուշի մարզի գյուղատնտեսության ոլորտում վերջին տարիների փոփոխությունները, այդ ընթացքում մեր կողմից ձեռնարկված քայլերը, ստացված արդյունքները, ինչպես նաև մեր տեսակետները զարգացման հեռանկարների ուղղությամբ:

Բազմիցս նշվել է, որ գյուղատնտեսությունը մարզի ընդհանուր տնտեսական զարգացման մեջ ունի առաջատար դիրք, և այդ առումով ոլորտի զարգացմանն ուղղված միջոցառումներն առավել կարևորվում են մեր կողմից, իսկ մեր աշխատանքների արդյունավետությունը մեծապես պայմանավորված է գյուղատնտեսության բնագավառում ձեռք բերված հաջողություններով:

Մարզի գյուղատնտեսությունում տիրող իրավիճակն ավելի պատկերավոր դարձնելու համար կարճ ներկայացնեմ այն պատմությունը, որը մենք ունեցանք խորհրդային տնտեսական համակարգի փլուզումից հետո: Անցած 20-25 տարիների ժամանակահատվածը կարելի է բաժանել չորս հիմնական մասերի.

Առաջինը դա 90-ականներիառաջին կեսն էր, երբ ոլորտի ամբողջ կարողությունները սեփականաշնորհման արդյունքում բաշխվեցին /իսկ այսօրվա չափանիշներով փոշիացվեցին/ մանր գյուղացիական, կարելի է ասել, ընտանեկան տնտեսություններին: Պատերազմական գործողությունների հետևանքով շարքից դուրս եկան կամ վնասվեցին գյուղատնտեսության կայուն զարգացումն ապահովող բազմաթիվ ենթակառուցվածքներ: Սահմանամերձ հատվածում գյուղացու վիճակը բարդացրին պատերազմական գործողություններով պայմանավորված գյուղատնտեսական հողատեսքերում կատարված ականապատումները և վտանգավոր կամ կրակի գոտում գտնվելու պատճառով հողերը մշակելու անհնարինությունը: Կատարված ուսումնասիրությունները ցույց տվեցին, որ նման հողերի քանակը կազմում է շուրջ 10310 հա կամ մարզի ընդհանուր գյուղնշանակության հողերի 10 տոկոսը: Պետք է նշել, որ խնդիրը գոյություն ունի մինչև օրս, և ավելացնեմ, որ այդ հողամասերի մեծ մասը ոռոգելի է համարվում, և դրանք մարզի ամենաբերրի հողատեսքերն են: Գյուղատնտեսության այս ծանր իրավիճակը ավելի սրվեց էներգետիկ ճգնաժամի պայմաններում, իսկ նոր տնտեսական հարաբերություններում սոցիալիստական պլանավորված համակարգում գործող գյուղատնտեսական մթերքներ վերամշակող գիգանտ ձեռնարկությունները մատնվեցին անգործության, որին հետագայում էլ ավելի նպաստեց նրանց՝ հապճեպ և առանց հեռանկարային ծրագրերի կատարված սեփականաշնորհումը:

Երկրորդ. 90-ականների վերջ: Այս ժամանակաշրջանում մարզպետարանների և տեղական ինքնակառավարման մարմինների կազմավորումից հետո հիմնական գործողությունները ուղղված էին ոլորտի իրավիճակի գնահատմանը և գույքագրմանը: Այս ժամանակահատվածում փոքր վերականգնողական աշխատանքների շնորհիվ լուժվում էին միայն օրախնդիր հարցեր: Աշխատանքները հիմնականում ուղղված էին պատերազմական գործողությունների հետևանքով վնասված ենթակառուցվածքների հնարավոր վերականգնմանը, ինչպես նաև հումանիտար տարբեր ծրագրերով իրականացվող սննդապահովման միջոցառումների կատարմանը:

Ժամանակաշրջանի երրորդ հատվածը պայմանավորված էր գյուղատնտեսության զարգացմանը նպաստող առանցքային ենթակառուցվածքների վերականգնումով և նորերի ստեղծումով:

Խոշորածավալ ծրագրեր իրականացվեցին ինքնահոս ոռոգման համակարգերի կառուցման ուղղությամբ: Մեծ ներդրումներ կատարվեցին այգեգործության, ծխախոտագործության, վերամշակող ճյուղերի վերականգնման և արդիականացման ուղղությամբ: Այդ ժամանակ կարևորվեցին գյուղական աղքատության կրճատմանն ուղղված բոլոր միջոցառումները: Կառուցվեցին և վերանորոգվեցին գյուղական ճանապարհները**,** վերականգնվեցին գյուղերի ջրամատակարարման, գազամատակարարման համակարգերը: Շատ կարևոր էր նաև բջջային կապի և ինտերնետի մուտքը գյուղական տարածքներ: Մեծ քայլեր ձեռնարկվեցին կրթական, մշակութային, առողջապահական օջախների վերականգնման և արդիականացման ուղղությամբ: Այս ծրագրերը իրականացվեցին ՀՀ պետական և համայնքային բյուջեների, ինչպես նաև միջազգային, դոնոր կազմակերպությունների և տարբեր հիմնադրամների ու անհատ ձեռներեցների միջոցներով:

Եվ չորրորդը կամ 2005թվականից հետո, երբ հիմք դրվեց մարզային զարգացման ծրագրերի մշակման և իրականացման գործընթացներին, մենք հնարավորություն ունեցանք, հենվելով նախկինում իրականացվածի վրա, գյուղատնտեսության զարգացումը ծրագրավորել, հաշվարկել կատարվող միջոցառումներից ստացվող արդյունքները և, իհարկե, վերլուծել այդ ամենը հետագա աշխատանքներն ավելի արդյունավետ պլանավորելու համար: Սա այն ժամանակահատվածն էր, երբ ընդունվեց որոշում Տավուշի մարզի թվով վեց գյուղական վայրերում սկսել գյուղական տարածքների զարգացման գործընթաց՝ նպատակ ունենալով այդ վայրերում կիրառել փորձով ապացուցված նորարարական մոտեցումներ և հնարավորինս այդ աշխատանքներում ընդգրկել ավելի շատ գործընկերների: Ծրագիրը իրականացվում էր ,,Հայաստան,, համահայկական հիմնադրամի կողմից՝ ներգրավելով տարբեր միջազգային դոնոր կազմակերպությունների և բարերարների: Ծրագիրը մեկնարկեց Տավուշի մարզի Իջևանի տարածաշրջանի Լուսաձոր, Ակնաղբյուր, Լուսահովիտ, Խաշթառակ, Դիտավան և Ազատամուտ համայնքներում: Ծրագրի իրականացմանը մեծ մասնակցություն ունեցան ՀՀ կառավարությունը, Տավուշի մարզպետարանը, ծրագրում ընդգրկված համայնքները, ՀՀ գործող տարբեր միջազգային կազմակերպություններ և դեսպանատներ, բարեգործական միություններ ու ֆոնդեր, հայ բարեգործներ աշխարհի տարբեր անկյուններից: Այս ծրագրի իրականացման գործում մեծ է Ֆրանսիայի Հայկական հիմնադրամի դերը, մասնավորապես Տավուշ – Օ-Դը-Սեն համագործակցությունը, որի արդյունքում ընդլայնվեց շահառու համայնքների կազմը՝ ընդգրկելով Աչաջուր, Սարիգյուղ, Սևքար, Ներքին Ծաղկավան, Կիրանց, Աճարկուտ, Բերքաբեր, Այգեհովիտ և Վազաշեն համայնքները: Ծրագիրը ներկայումս տարածվել է նաև Բերդի տարածաշրջանի Նավուր համայնքում և Նոյեմբերյանի տարածաշրջանի Բարեկամավան համայնքում: Տավուշ – Օ-Դը-Սեն համագործակցությունը կարելի է ասել նոր գործելաոճ էր մեր աշխատանքներում, որի հիմնական շեշտադրումներն էին.

1.Գործել հեռանկարային ազդեցության ծրագրերով,

2.Ներդնել նորը, արդյունավետը,

3.Ընդլայնել ծրագրերի աշխարհագրությունը,

4.Կոոպերացիաների ստեղծումով և ուսումնական մեթոդներով ապահովել կայուն զարգացում:

Ծրագիրը զուգահեռ իրականացվեց չորս ուղղություններով՝ ոռոգման համակարգերի վերականգնման ու կառուցման, ագրոբազաների ստեղծման, այգեգործության, անասնապահության և անասնաբուծության, իսկ 2013 թվականից՝ գյուղմթերքների վերամշակման և ուսումնամեթոդական կարողությունների ստեղծման ուղղությունով: Կատարված մեծ և փոքր ծրագրերը իրենց բնույթով բազմազան են, ստացված արդյունքներով՝ կարևոր և հաջողակ: Անցած տարիների իրականացված ծրագրերից ներկայացնեմ միայն մի մասը:

**Ոռոգման համակարգերի վերականգնում և կառուցում**

**Խաշթառակ-Դիտավան ջրանցք:** Օ-դը-Սենի նահանգային խորհրդի ֆինանսավորմամբ հիմնանորոգվել է 14560 մետր ձգվող Խաշթառակ-Լուսահովիտ-Դիտավան ջրանցքը, որն ի պատիվ բարերարների անվանակոչվել է “Հայ-ֆրանսիական բարեկամության ջրանցք”: Այն վերակառուցվել է և ավելացվել շուրջ 1000 մետրով, ինչի արդյունքում լուծվել է 4 համայնքների ավելի քան 600 հա հողերի ոռոգման հարցը, ծրագրի ընդհանուր արժեքը կազմել է մոտ 300.0 մլն. դրամ:Արդյունքում լուծվել է նաև Ազատամուտի ոռոգման ջրի խնդիրը: Նշված ծրագրի շրջանակներում շահառու են դարձել այդ համայնքների շուրջ 5000 բնակիչներ:

**Այգեհովիտ-Վազաշեն ոռոգման համակարգի կառուցում:** Առաջին և երկրորդ փուլերով իրականացվել են Աղստև գետի վրա գլխամասի, պոմպակայանի և 3300 մետր ճնշումային խողովակի շինարարական աշխատանքները: Ծրագրի արժեքը 261 մլն. դրամ է: Երրորդ փուլով իրականացվում է ընդհանուր առմամբ 2200 մետր ճնշումային խողովակի կառուցում մոտ 130 մլն. դրամով, արդեն ավարտվել են 1.9 կմ մոնտաժային աշխատանքները, որի շնորհիվ լուծվում է երկու համայնքների մոտ 580 հա մակերեսով հողերի ոռոգման խնդիրը:Նշված ծրագրի շահառուները հիմնականում Այգեհովիտ և Վազաշեն համայնքների բնակիչներն են: Նշված աշխատանքների շուրջ 40%-ը իրականացվել է տնտեսած միջոցների հաշվին:

**Ագրոբազաների ստեղծում**

**Երկու ագրոբազաների կառուցում և գյուղտեխնիկայի տրամադրում:** Սարիգյուղ և Այգեհովիտ համայնքներում “Ագրոտեխնիկական կայանների կառուցում” ծրագրի շրջանակներում կառուցվել են գյուղատնտեսական տեխնիկայի կայաններ: Համալիրը ներառում է պահեստային տարածքներ, տեխնիկայի վերանորոգման արհեստանոց, պահակատուն և թիթեղյա ծածկեր: Ծրագրի շրջանակներում ձեռք են բերվել գյուղատնտեսական տեխնիկայի երկու խմբաքանակներ, մասնավորապես, վեց տրակտոր, իրենց համապատասխան գյուղգործիքներով` հնձիչներ, փոցխեր, մամլիչներ, գութաններ, շարքացան կուլտիվատորներ, պարարտանյութի ցրիչ, կերաբաշխիչ կցասայլ, էքսկավատոր, ինչպես նաև երկու մոտոբլոկներ` խոտհնձիչներով, կուլտիվատորներով և սրսկիչներով: Ագրոբազաների ստեղծման համար ծախսվել է մոտ 80 մլն. դրամ: 2012 թվականին 5 միավոր տեխնիկա է ձեռք բերվել նաև Այգեհովիտի ագրոբազայի համար: Այն համալրվել է խաղողի այգիների նոր սրսկիչով, ընթացքի մեջ են արհեստանոցի կառուցման աշխատանքները: 2013 թվականին նախատեսվում է ձեռք բերել սիլոսի կոմբայն և մեկ թրթուրավոր տրակտոր: Հիմնված 2 ագրոբազաները կսպասարկեն Իջևանի տարածաշրջանի 15 համայնքների մոտ 6500 գյուղացիական տնտեսությունների:

**Անասնապահություն**

**Անասնաբուծության ծրագիր:** «Հայաստան» համահայկական հիմնադրամի գյուղերի զարգացման ծրագրերի շրջանակներում 2010 թվականի նոյեմբերին մարզ ներկրվեցին շվեյցարական 50 գլուխ «Ֆլեգվի» ցեղի կաթնամսատու երինջներ, որոնք տրամադրվեցին 11 համայնքների 50 գյուղացիական տնտեսությունների:

2011թ.Դանիայի առաջատար տոհմային տնտեսություններից ներկրվել է կովերի նոր խմբաքանակ` «Ջերսեյ» ցեղի հղի 80 երինջներ: Ծ նված հորթերից 13-ական գլուխ տրամադրվել է Կիրանց և Նավուր համայնքների կոոպերատիվ ֆերմաներին: 2013թ. հուլիսին մարզ են ներկրվել ևս 33 գլուխ <<Սիմենտալ>> ցեղի հղի կովեր: Անասնաբուծության ծրագրի շրջանակներում երրորդ մինի ֆերման կառուցվում է Բարեկամավանում, ծրագրի մեկնարկը տրված է:

**Լուսաձորի անասնապահական համալիր:** Ավարտվել է 150 տեղանոց անասնաշենքի կառուցումը Լուսաձորում: Համալիրը ներառում է նաև կաթի վերամշակման և խտացված կերերի արտադրամասեր, սիլոսի, ճակնդեղի և չոր խոտի պահպանման համար անհրաժեշտ հարմարություններ, կառուցվում են գոմաղբի հեռացման ուղիներ: 2013 թվականից սկսվել է պանրի արտադրությունը, որի /ԲԻՈՏԱՎՈՒՇ/ ապրանքանիշը հաստատվեց <<ՀիմնաՏավուշ>> զարգացման հիմնադրամի հոգաբարձուների խորհրդի վերջին նիստում: Արտադրամասի սարքավորումները գնվել են Հայաստանում: Պանրի արտադրամասի համար կառուցվել է սառնարան, կարգավորվել է մշտական ջրի հարցը: Անասնապահական համալիրում կառուցվում է առանձին հորթանոց: Նույն ծրագրի շրջանակներում Կիրանցում և Նավուրում 2012 թվականինկառուցվել են 2 մինի ֆերմաներ մոտ 36 մլն. դրամ ընդհանուր արժեքով: 2013 թվականից սկսվել է ուսումնական կենտրոնի կառուցումը, որտեղ կվերապատրաստվեն գյուղատնտեսության ոլորտի տարբեր ճյուղերի ներկայացուցիչներ:

**Այգեգործություն, պտղաբուծություն**

**Այգիների հիմնման ծրագիր:** Գյուղերի զարգացման ծրագրի կարևոր ճյուղերից է այգիների հիմնման բաղադրիչը, որի գործնական կատարումը սկսվեց 2009 թվականին: Մինչ այժմ ծրագրի շրջանակներում ստացվել և բաշխվել են 8600 տնկիներ (խուրմա, թզենի, նռենի, զկեռենի, դեղձենի-նեկտարենի, սալորենի, կեռասենի, տանձենի) Այգեհովիտ, Վազաշեն, Դիտավան, Խաշթառակ, Լուսահովիտ, Ակնաղբյուր, Լուսաձոր, Ծաղկավան, Գետահովիտ, Սևքար համայնքների 240 այգեգործների /հիմնվել է մոտ 21 հա այգի/: Ծրագրի շրջանակներում ստացվել են նաև մի շարք էկզոտիկ ծառեր և թփեր, որոնք նորույթ են մեր տարածաշրջանում և առաջիկա տարիներին կփորձարկվեն Դիտավանի տնկարանային տնտեսությունում` մասնագետների հսկողության ներքո:

**Դիտավանի տնկարան:** 2010 թ. Դիտավան գյուղում 0,8 հա տարածքի վրա ստեղծվել է տնկարանային տնտեսություն: Տնկարանում բույսերի բազմացման և տնկիների հետագա շրջանառության, ինչպես նաև ձմեռային շրջանում մատղաշ տնկիների պահպանման նպատակով կառուցվել է նաև երկու ջերմատուն՝ յուրաքանչյուրը 180 քմ մակերեսով: 2013 թվականի աշնանը տնկարանը կտա առաջին տնկանյութը՝ մոտ 13.000 մաքրասորտ տնկիներ: 2009 թվականին ներկրվել է 15000 հատ ելակի թուփ, որը բաժանվել է Խաշթառակ, Լուսահովիտ, Դիտավան գյուղերի 6 ֆերմերների: Թփերը տնկվել են 0,5 հա ընդհանուր մակերեսի վրա: Մարզի շահառու համայնքներում Օ-դը-Սենի նահանգային խորհրդի ֆինանսավորմամբ 2010-2011 թ.թ. գյուղացիական տնտեսություններին բաշխվել են բանջարաբոստանային կուլտուրաների սերմեր /110 կգ/, եգիպտացորենի հիբրիդային սերմեր /2400 կգ/: 2013թ. գարնանը ներկրվել և համայնքներին է բաշխվել է 2 տոննա եգիպտացորենի սերմացու, 1000 հատ արքայանարնջի տնկի տրամադրվել է Սարիգյուղի 378 գյուղացիական տնտեսություններին:

,,ՀիմնաՏավուշ,, զարգացման հիմնադրամի հոգաբարձուների խորհրդի վերջին նիստում քննարկվեցին 2012 թվականին կատարվածը, 2013 թվականին իրականացվող և ընթացքի մեջ գտնվող աշխատանքները, ինչպես նաև ներկայացվեցին առաջարկություններ առաջիկա ծրագրերի վերաբերյալ: Հաշվի առնելով մեր գործընկերային աշխատանքներում ընդունված գործելաոճը՝ կատարված առաջարկությունները ներկայացնում ենք նաև Ձեր քննարկմանը:

* Ներկայումս կառուցվող ուսումնական կենտրոնը կարևոր դերակատարություն է ունենալու մեր կողմից իրականացված ծրագրերի արդյունքներն ավելի մեծացնելու, ինչպես նաև առաջիկայում նախատեսվող ծրագրերին օժանդակելու գործում: Շատ ավելի արդյունավետ կլինի, եթե կառուցվող կենտրոնը փորձի փոխանակման /հատկապես միջազգային փորձի/ հնարավորություն ստեղծի ոչ միայն մեր մարզի, այլ նաև հանրապետության մյուս տարածքների գյուղացիական տնտեսությունների համար:
* Մարզում իրականացվող անասնապահության զարգացման և արոտների կառավարման ծրագրերի արդյունքում արդեն իսկ նկատվում է անասնագլխաքանակի աճ: Պետք է նշել, որ մեծանում է նաև ծրագրի աշխարհագրությունն ընդլայնելու կարիքը: Այս քայլերը հետագայում կբերեն ալպիական գոտիների լիարժեք օգտագործում /ոչ կաթնատու գլխաքանակի բտման և մսի արտադրության աճ/, հետևաբար անհրաժեշտություն է առաջանում մսամթերքների վերամշակման և ենթակառուցվածքների ձևավորման համար, մասնավորապես սպանդանոց և մսի վերամշակման արտադրամաս հիմնելու, որը կխթանի ինչպես գյուղացիական տնտեսությունների կողմից արտադրվող մթերքի իրացմանը, այլ նաև կստեղծի նոր աշխատատեղեր:
* Խաշթառակ-Դիտավան ջրանցքի հիմնանորոգումից և Այգեհովիտ-Վազաշեն ոռոգման համակարգի կառուցումից հետո ոռոգելի հողատարածքներն ավելացել են 1200 հեկտարով: Տարածաշրջանում նկատելի է այգիներ հիմնելու անհրաժեշտությունը: Առաջարկվում է ըստ այգեգործական կուլտուրաների, ինչպես նաև նոր մշակաբույսերի ներդրման ճանապարհով առաջիկա տարիներին ոռոգելի դարձած հողատարածքներում հիմնել մեծ զանգվածային այգիներ:
* Վերջին տարիներին զգալիորեն ակտիվացել է արևածաղկի մշակությամբ զբաղվողների թիվը, որը հատկանշական է Նոյեմբերյանի տարածաշրջանում: 2013թվականին արևածաղկի ցանքատարածությունները հասել են շուրջ 1000 հեկտարի: Արևածաղկի ցանքատարածությունների աճի միտումներ են նկատվում նաև մարզի մյուս տարածքներում: Գյուղատնտեսական այս կուլտուրայի զարգացման գործընթացը կանոնակարգելու նպատակով առաջարկվում է կոլեկտիվ տնտեսությունների ստեղծման մեթոդների կիրառմամբ զգալի ավելացնել արևածաղկի ցանքատարածությունների քանակը, ինչպես նաև ստեղծել այդ կուլտուրայի մշակման և արտադրանքի վերամշակման ենթակառուցվածքներ /ագրոբազայի հիմնում, մթերման կետերի և արևածաղկի վերամշակման արտադրամասի կառուցում/: Գյուղատնտեսության այս ճյուղի զարգացումը ոչ միայն իր հետ կբերի նոր աշխատատեղերի ստեղծում, գյուղմթերքների վերամշակման խթանում, այլև կհանդիսանա մեծ բազա ժամանակակից անասնակեր ունենալու համար:
* Տուրիզմի ընդհանուր զարգացման մեջ մենք կարևորում ենք տնային, ոչ ավանդական և ճանաչողական տուրիզմի զարգացման խնդիրները, որի նպատակը մարզի գյուղական վայրերում հյուրատների և փոքրիկ ճանաչողական ֆերմերային կառույցների ստեղծումը, ինչպես նաև, օգտագործելով մարզի պատմամշակութային և բնական հուշարձանների առկայությունը, քայլքի և հեծանվային ուղիների ձևավորումն է համապատասխան ստանդարտներով: Այս գործընթացը կբերի գյուղական համայնքների զարգացում, աշխատատեղերի ստեղծում, կօգնի գյուղացիների արտադրած բնամթերքի իրացմանը: Այս ամբողջի արդյունքը գյուղական աղքատության հաղթահարմանը նպաստելն է:

**Շնորհակալություն Ձեր համբերության համար և եթե կան հարցեր, սիրով պատրաստ եմ պատասխանելու:**